b'\n_START_ARTICLE_\nPeter Nagli\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPeter je bil najstarej\xc5\xa1i otrok Jo\xc5\xbeefa Nagli\xc4\x8da in matere Marije (rojene Peterlin, iz Preserij pri Radomljah). \xc5\xa0olo je obiskoval na Homcu (1890 in 1897), nato se je kot \xc5\xa1\xc4\x8detkarski vajenec izu\xc4\x8dil pri o\xc4\x8detu (1898-1901). Izku\xc5\xa1nje je v letih 1911-1914 nadgrajeval v Gradcu pri mojstru A. Schmidtu._NEWLINE_Leta 1914 je bil Peter Nagli\xc4\x8d mobiliziran in za\xc4\x8detno vojno obdobje je pre\xc5\xbeivel na Vrhniki, kjer je za\xc4\x8delo pehati njegovo zdravje zaradi te\xc5\xbekega voja\xc5\xa1kega \xc5\xbeivljenja. Leta 1915 je bil preme\xc5\xa1\xc4\x8den v Ljubljano, kjer je opravljal razli\xc4\x8dne voja\xc5\xa1ke naloge, med drugim je opravljal stra\xc5\xbearsko slu\xc5\xbebo na mostu \xc4\x8dez Savo in bil tudi v strelskem vodu za izvr\xc5\xa1evanje smrtnih obsodb. Zaradi poznavanja \xc5\xa1\xc4\x8detarske obrti je bil Peter v za\xc4\x8detku leta 1916 preme\xc5\xa1\xc4\x8den na Ljubljanski grad, kjer je pomagal usposabljati vojne ujetnike in tam ostal do konca leta 1917. Zaradi slab\xc5\xa1ega zdravja Peter nikoli ni bil poslan na fronto._NEWLINE_Leta 1920 se je poro\xc4\x8dil z Marijo Bona\xc4\x8d iz Sel\xc5\xa1\xc4\x8dka pri Cerknici. Njen sosed je bil znan slovenski slikar, Maksim Gaspari. V zakonu se je Petru in Mariji rodilo pet otrok. Leta 1922 je Peter skupaj z bratom Karlom prevzel o\xc4\x8detovo podjetje in z vnosom novih tehnologij in materialov se je Tovarna bratov Nagli\xc4\x8d v naslednjih desetih letih mo\xc4\x8dno razvila. Po 2. svetovni vojni sta Peter in Karl registrirala vsak svojo \xc5\xa1\xc4\x8detarsko obrt in si razdelila delo. Podjetje je bilo nacionalizirano kmalu po Petrovi smrti leta 1964, ko se priimek Nagli\xc4\x8d zadnji\xc4\x8d omenja v lastni\xc5\xa1ki knjigi. Na lokaciji takratne tovarne bratov Nagli\xc4\x8d pa sedaj obratuje podjetje Menina.\n_START_SECTION_\nZapu\xc5\xa1\xc4\x8dina\n_START_PARAGRAPH_\nPeter Nagli\xc4\x8d je imel veliko hobijev; rad je zahajal v hribe, aktiven je bil v telovadnem dru\xc5\xa1tvu Orel, bil je \xc4\x8dlan kulturno-prosvetnega in kmetijskega dru\xc5\xa1tva v \xc5\xa0marci, pogosto se je udele\xc5\xbeeval romanj doma in v tujini, ukvarjal se je s petrografijo \xe2\x80\x93 zbiral je kamnine s svojih potovanj in izletov, zanimalo ga je vse v zvezi s tehniko. Njegova velika strast pa je bila fotografija, ki ji je posvetil najve\xc4\x8d svojega prostega \xc4\x8dasa. Peter je vodil evidenco posameznih fotografij, saj ima ve\xc4\x8dina fotografij zabele\xc5\xbeene \xc4\x8das in kraj ter opisano vsebino. Tematsko njegovo fotografijo razdelimo na portretno, krajinsko, arhitekturno in dokumentarno._NEWLINE_S portretno fotografijo se je Peter ukvarjal predvsem v za\xc4\x8detnem obdobju in prav tako s krajinsko fotografijo, ko je fotografiral predvsem kraje in pokrajine v kamni\xc5\xa1ki okolici in bele\xc5\xbeil izlete po vrhovih Kamni\xc5\xa1ko-Savinjskih Alp. Pri arhitekturni fotografiji izstopajo posnetki z motivi sakralnih objektov in spremljanje gradbene prenove Ljubljane v 30-ih letih 20. stoletja, med drugim tudi gradnja Neboti\xc4\x8dnika in tramvajske proge ter prenova struge Ljubljanice. Ohranjenih je veliko posnetkov spremljanja Ple\xc4\x8dnikovih stvaritev: gradnja stadiona za Be\xc5\xbeigradom, Narodne in univerzitetne knji\xc5\xbenice, pokopali\xc5\xa1\xc4\x8da \xc5\xbdale, ljubljanske tr\xc5\xbenice in nekaj Ple\xc4\x8dnikovih cerkva. Ve\xc4\x8dino Petrovih posnetkov uvr\xc5\xa1\xc4\x8damo med dokumentarno fotografijo, saj je v objektiv ujel vsakdanje in tudi slovesne dogodke v o\xc5\xbeji in \xc5\xa1ir\xc5\xa1i okolici. Fotografiral je \xc5\xa1ege v svoji okolici, dru\xc5\xa1tveno in dru\xc5\xbeabno \xc5\xbeivljenje v doma\xc4\x8dem kraju in kamni\xc5\xa1ki okolici, vaje in nastope telovadnega dru\xc5\xa1tva Orel, in tudi nenavadne dogodke, kot sta izkopavanje mamutovih fosilov v Nevljah ali pristanek letala na Menge\xc5\xa1kem polju. Celo serijo dokumentarnih fotografij je Peter posnel v obdobju prve svetovne vojne, ki jo je pre\xc5\xbeivel na Vrhniki in na Ljubljanskem gradu. Fotografiral je vojake, \xc4\x8dastnike, vojne ujetnike, begunce in vojne ujetnike pri delu - bili so \xc4\x8devljarji, urarji, mizarji in imeli tudi lutkovno gledali\xc5\xa1\xc4\x8de.  Podrobno je fotografiral \xc5\xa1iritev in gradnjo doma\xc4\x8dih obrtnih objektov ter delovne procese in razne faze \xc5\xa1\xc4\x8detarske obrti. Velik del Nagli\xc4\x8deve dokumentarne fotografije lahko pove\xc5\xbeemo z verskim \xc5\xbeivljenjem in kr\xc5\xa1\xc4\x8dansko tematiko; predvsem \xc5\xa1tevilna romanja, razne cerkvene slovesnosti in kongrese, blagoslove in pogrebe cerkvenih dostojanstvenikov._NEWLINE_Leta 1910 se je Peter udele\xc5\xbeil vseslovenskega romanja v Sveto de\xc5\xbeelo. S seboj je vzel fotoaparat in zajel motive celotne odprave okrog 540 ljudi, ki se je pod vodstvom ljubljanskega knezo\xc5\xa1kofa Antona Bonaventure Jegli\xc4\x8da udele\xc5\xbeilo najve\xc4\x8djega romanja Slovencev v Sveto de\xc5\xbeelo. Romanja se je udele\xc5\xbeilo okrog 540 ljudi, tudi 11 Hrvatov iz Istre, ohranjenih pa je 197 Nagli\xc4\x8devih posnetkov s tega potovanja. Fotografiral je tudi romanje na Trsat leta 1933, potovanje po Dalmaciji leta 1935 in se leta 1938 udele\xc5\xbeil 34. mednarodnega evharisti\xc4\x8dnega kongresa v Budimpe\xc5\xa1ti, kjer je naredil ve\xc4\x8d posnetkov dogajanja ter slikal znamenitosti Budimpe\xc5\xa1te._NEWLINE_Nagli\xc4\x8deve fotografije so za etnologe neprecenljiv vir za prou\xc4\x8devanje lokalne zgodovine in \xc5\xbeivljenja v kamni\xc5\xa1ki okolici in \xc5\xa1ir\xc5\xa1e v prvi polovici 20. stoletja.'